Gaidžiabalė
Gaidžiabalė – aukštapelkė, esanti šiaurės rytų Lietuvoje, Rokiškio rajone, Juodupės seniūnijoje, beveik 4 km į šiaurę nuo Juodupės, Kukių miške, Kuklio, Vyžuonos, Plentaukos ir Nemunėlio vandenskyroje. Užima 1,71 km² plotą. Tai viena iš nedaugelio didesnių, beveik natūralių aukštapelkių šiaurinėje Lietuvos dalyje. Seniau pelkėje buvo kasamos durpės. Centrinėje pelkės dalyje yra dvi 100–200 m ilgio juostos, jose matyti senos durpių eksploatacijos požymių. Vakariniame pakraštyje stovi Kraštų piliakalnis. 2010 m. paskelbta Gaidžiabalės samanynės telmologiniu draustiniu. Saugomos čia augančios grybų, augalų rūšys, gyvūnų buveinės. Nuo 2005 m. – NATURA 2000 tinklo saugoma vietovė. Gaidžiabalės samanynėje gyvena net kelios į Lietuvos raudonąją knygą įtrauktos paukščių rūšys: sketsakaliai, pilkosios gervės, tikučiai, plėšriosios medšarkės, vidutinės kuolingos, pasitaiko tetervinų. Pelkėje gausu angių.